Aktuelt - Lysdesign er tema i ny podcastepisode fra Norconsult - Norconsult
Aktuelt Nyheter Lysdesign er tema i ny podcastepisode fra Norconsult
Innspilling av podcastepisode om lysdesign. F.v. Christian Kamhaug, Benedicte Bratt Jakhelln, lysdesigner Thomas Mood Hummel og lysdesigner Heidi Skogstad Messiha.
I den første episoden av Norconsults podcast, Prosjektkontoret, etter sommerferien er lys og lysdesign tema.
Last ned episoden her.
Godt lys gir godt arbeidsmiljø
På samme måte som med inneklima og universell utforming, foreligger det myndighetspålagte krav til lys i nye bygg. Arbeidsmiljøet vårt, produktivitet og trivsel påvirkes av blant annet mengde dagslys, plassering av lyskilder, farge på lyset og lysstyrke.
– Når vi skal planlegge lys i et bygg, er kunstig belysning bare én del av helheten. Kravene til dagslys vil i noen tilfeller være i direkte konflikt med andre komponenter i bygget. For eksempel vil store vindusflater gi mer dagslys, men er mindre energiøkonomiske fordi det i Norge blir kaldt og mørkt om vinteren og varmt og lyst om sommeren. Vår oppgave som lysdesignere blir å finne den aller beste kombinasjonen av naturlig og kunstig lys, sier Thomas Mood Hummel, lysdesigner i Norconsult.
Lysdesign har vært en egen studieretning i Norge siden 2005. I Norconsult merker lysdesignerne en stadig økende bevissthet og interesse for fagområdet hos både byggherrer og arkitekter. Allikevel kobles lysdesignerne ofte sent på i prosjektet. Da kan det allerede ha blitt tatt ikke-reversible beslutninger knyttet til arkitektonisk utforming og plassering av teknisk infrastruktur, uten at lysdesignere har fått gitt faglige anbefalinger på dagslys og belysning. Norconsults lysdesignere har derfor en tydelig oppfordring til byggherrer og arkitekter:
– Involver oss i prosjektene, og så tidlig som mulig i prosessen. Det å tenke helhetlig når det gjelder lys og belysning, vil ha positive effekter på arbeidsmiljø, energieffektivitet og estetikk for å nevne noe. Kostnadene av å bruke en lysdesigner er ikke store sammenlignet med effektene av god lysdesign, avslutter Heidi Skogstad Messiha, lysdesigner i Norconsult.